text: El PP proposa reduir en 200 milions el pressupost de RTVE - comunicació21
  El PP proposa reduir en 200 milions el pressupost de RTVE
  Redacció|2010-10-25T19:46:09+02:0025 octubre 2010|Comunicació21
  El Partit Popular ha presentat un paquet d'esmenes al Projecte de Llei de Pressupostos Generals de l'Estat per al 2011, entre les quals proposa reduir en 200 milions, un 36,5%, l'aportació a RTVE. D'aquesta forma, l'aportació de les arques públiques a la corporació passaria de 547,59 milions d'euros a 347,59 milions d'euros per al 2011, mentre que el pressupost general es reduiria dels 1.200 milions previstos als 1.000 milions, segons ha assenyalat el coordinador econòmic del PP, Cristóbal Montoro.
  Cal recordar que els 547,59 milions previstos pel Govern central ja suposaven 35 milions d'euros menys que els destinats aquest any (un 6% menys). En cas de tirar endavant la proposta dels populars el pressupost es reduiria un 40,3% respecte al 2010.
  El pressupost de l'ens públic per al 2011 seria inferior als 1.097 milions d'euros del 2009. Llavors encara no havia entrat en vigor el nou model de finançament, que implica que RTVE es financi amb l'aportació de l'Estat i de les taxes que han de pagar les cadenes privades i les empreses de telecomunicacions; ni tampoc la Llei General Audiovisual, per la qual cosa l'ens estava exempt de pagar l'IVA.
  Així doncs, l'impost enguany suposarà un desemborsament de més de 100 milions d'euros per a RTVE ,i d'aprovar-se la retallada que proposa el PP, el pressupost quedaria per sota dels 1.000 milions.